L-iżvilupp tas-sit preżentement okkupat mill-Istitut tal-Istudji Turistiċi f'Pembroke reġa' fl-aħbarijiet. Is-settur pubbliku jipprovdi l-art filwaqt li l-Grupp dB jimpala l-euro, bil-miljuni. Matul din il-ġimgħa l-media tkellmet dwar il-miljuni li qed jiġi miftieħem li jitħallsu għall-bejgħ eventwali ta' sulari sħaħ fit-torrijiet tal-Grupp dB. Dawn m'humiex flejjes li ser jitħallsu għal xiri ta' propjetà fuq il-pjanta, għax s'issa la hemm permessi u l-anqas għad m'hemm l-ebda pjanta ffinalizzata. L-awtoritajiet tal-ippjanar għadhom fl-istadji inizzjali fl-eżami tagħhom tal-proġett propost: l-Awtorità għall-Ambjent u r-Riżorsi (ERA) għadha kif bdiet il-proċess ta' konsultazzjoni statutorja dwar l-Istudju tal-Impatt Ambjentali (EIA) li għandu għaddej sat-12 ta' Frar. Minkejja li l-ERA għad tista' tirrakkomanda tibdil, żgħir jew kbir, fil-proġett wara li tkun ikkunsidrat bir-reqqa l-EIA, qiesu li l-iżviluppaturi huma ċerti li mhu ser ikun hemm l-ebda konsiderazzjoni ta' ippjanar jew ambjent li ser ixxekkel dak li bosta jqiesu li hu proġett żejjed u mhux meħtieġ. Id-dokumenti ppreżentati għall-iskrutinju pubbliku huma sostanzjali u voluminużi. Imma possibilment fihom in-nieqes u għaldaqstant diġa ktibt lill-Awtorità tal-Ambjent u r-Riżorsi biex tirrimedja u tippubblika dak li ġie identifikat bħala nieqes s'issa. Dokument ta' interess li insibuh fuq is-sit elettroniku tal-ERA huwa l-Project Description Statement (PDS) li tħejja minn ditta (partnership) ta' periti li ftit kienet magħrufa s'issa. Din id-ditta iġġib l-isem ta' u jirriżulta li titmexxa mill-ekx-Ministru tat-Trasport il-Perit Jesmond Mugliett. Fil-paġna 5 ta' dan id-dokument, il-Perit Mugliett jikteb hekk "Nhar it-2 ta' Frar 2017, il-Gvern u s-soċjetà dB San Gorg Property Limited iffirmaw il-kuntratt għat-trasferiment tal-art li dwarha ħarġet sejħa pubblika għall-proposti. Kemm il-Gvern ta' Malta kif ukoll is-soċjetà dB San Gorg Property Limited jaqblu li l-evalwazzjoni tal-proġett ta' żvilupp m'għandhiex iddum iktar mill-perjodu minimu stabilit mill-leġislazzjoni tal-ippjanar. ( .) Fil-fehma tiegħi dan ifisser li l-Gvern diġa rabat idejn l-Awtorità tal-Ippjanar dwar kif din għandha topera f'dan il-kaz. L-iżviluppatur donnu mhux inkwetat li l-Masterplan imfassal għal Paceville ġie skartat u beda l-proċess biex dan jitfassal mill-ġdid u dan wara l-konsultazzjoni pubblika mqanqla li kellna lejn tmiem l-2016. L-awtur tal-PDS fil-fatt jinfurmana li "L-Gvern ta' Malta u s-soċjetà dB San Gorg Property Limited komplew bin-negozjati, u eventwalment qablu li ma kienx fl-interess tal-proġett, tal-industrija Maltija tat-Turiżmu u tal-ekonomija Maltija li joqgħdu jistennew li jkun konkluż dan il-Masterplan." ( Dan, fil-fehma tiegħi jimmina l-proċess ta' konsultazzjoni pubblika. Għax liema huma r-regoli u tal-ippjanar li l-Awtorità tal-Ippjanar ser isegwi fuq is-sit illum okkupat mill-Istitut tal-Istudji Turistiċi? Il-proposta diġa tidher ċar li tmur kontra dak li jipprovdi l-pjan lokali tal-2006 li hu applikabbli. Allura fuq liema kriterji ser tkun ivvalutata l-proposta ta' żvilupp? Xi żmien ilu konna infurmati li l-ebda żvilupp fl-inħawi m'hu ser jitħalla jibda sakemm ikun konkluż Masterplan ġdid għal Paceville. Dakinnhar kien emfasizzat li l-proposti dwar is-sit tal-ITS f'Pembroke seta jkun evalwat biss wara l-approvazzjoni tal-Masterplan ġdid għal Paceville. Din hi wegħda li kienet skartata kompletament! Kien ukoll ġie mwiegħed li l-Masterplan il-ġdid ma kienx ser ikun imniġġes minn kunflitti ta' interess. Tgħid din il-wegħda ser tkun injorata ukoll? ippubblikat fuq Illum : Il-Ħadd : 21 ta' Jannar 2018
Is-sit tal-ITS f'Pembroke : l-art pubblika, profitti tal-privat